આ દરમિયાન મલ્હોત્રાને વિચાર આવ્યો, લોકઅપમાં એક આરોપી હાજર છે..! તે તાત્કાલીક તપાસ છોડીને પોલીસ સ્ટેશનમાં દોડી આવ્યાં. પી.એસ.ઓ.ને કહ્યું લોકઅપ ખોલો. અંદર બેઠેલા આરોપીને પણ ઉંઘ આવતી નહતી. તે લોકઅપ ખુલતા જોઇ ઊભો થઇ ગયો. મલ્હોત્રા તેની સામે ઊભા રહી ગયા. કમર બે હાથ ટેકવી પુછ્યું, ક્યાં ગયા બન્ને? પેલાએ કહ્યું, ખબર નથી સાહેબ! તેનું વાક્ય સાંભળતા જ રોષે ભરાયેલા મલ્હોત્રાએ તેને એક ઝાપટ ચોડી દીધી. રાતના સન્નાટામાં લોકઅપમાં પડેલો લાફો બમણા અવાજે બહાર સુધી સંભળાયો. રિમાન્ડ પર રહેલો આરોપીને એક લાફાથી કળ વળે ત્યાં તો ફરી તે જ ગાલ પર બીજો લાફો પડ્યો. લોકઅપ તુટવાની ઘટનાએ મલ્હોત્રાને અકળાવી દીધા હતા. ભારે ગુસ્સા સાથે તેમણે આરોપીની શર્ટનો કોલર કચકચાઇને મુઠ્ઠી વાળી પકડી લીધો. તેના મોઢાની નજીક પોતાનું મોઢુ લઇ જઇ દાંત ભીંસતા બોલ્યા, બોલ ક્યાં ગ્યાં છે? મલ્હોત્રાનો ગુસ્સો જોઇ આરોપી ભાંગી પડ્યો, તેણે કહ્યું, ‘ઘરે’. પત્નીને મળવા જવાનું કહેતા હતા.